Bekendtgørelse om efterregulering af det kommunale beskæftigelsestilskud for 2016, midtvejsregulering af det kommunale beskæftigelsestilskud samt opgørelsen af den særlige tilskudsordning for 2017 og opgørelsen af det foreløbige kommunale beskæftigelsestilskud for 2018

I medfør af § 23 a, stk. 4, 5 og 8, og § 23 b, stk. 4, i lov om kommunal udligning og generelle tilskud til kommunerne, jf. lovbekendtgørelse nr. 329 af 8. april 2017, og efter forhandling med beskæftigelsesministeren fastsættes:

Kapitel 1

*Anvendelsesområde*

**§ 1.** Bekendtgørelsen finder anvendelse ved efterreguleringen af det kommunale beskæftigelsestilskud for 2016, midtvejsreguleringen af det kommunale beskæftigelsestilskud for 2017 samt opgørelsen af den særlige tilskudsordning for 2017 og opgørelsen af det foreløbige kommunale beskæftigelsestilskud for 2018 efter § 23 a og § 23 b i lov om kommunal udligning og generelle tilskud til kommuner.

Kapitel 2

*Opgørelse af efterreguleringen for 2016*

**§ 2.** I 2017 opgøres en efterregulering af merudgiftsbehovet for 2016. Merudgiftsbehovet opgøres for den enkelte landsdel som de samlede faktiske kommunale nettoudgifter omfattet af beskæftigelsestilskuddet i 2016 for kommunerne i landsdelen fratrukket grundtilskuddet til disse kommuner.

*Stk. 2.* Inden for landsdelen fordeles merudgiftsbehovet på kommunerne i forhold til bruttoledigheden for dagpengemodtagere og modtagere af midlertidig arbejdsmarkedsydelse (ledige og aktiverede) opgjort i fuldtidspersoner i 2014 på baggrund af Styrelsen for Arbejdsmarked og Rekrutterings målesystem Jobindsats.dk.

*Stk. 3.* Der anvendes følgende landsdelsinddeling: København og Østsjælland, Nordsjælland, Vest- og Sydsjælland og Bornholm, Fyn, Sydjylland, Østjylland, Vestjylland og Nordjylland. Fordelingen af kommuner på de 8 landsdele fremgår af bilag 1.

*Stk. 4.* Den endelige opgørelse af kommunernes udgifter består af nettoudgifterne i 2016 på følgende funktioner i budget- og regnskabssystemet for kommuner: Funktion 5.57.78 - "Dagpenge til forsikrede ledige", dranst 1, grp. 004-008 og 010-019, samt 70 pct. af udgifterne på grp. 003. Funktion 5.68.91 - "Beskæftigelsesindsats for forsikrede ledige", dranst 1, grp. 006-008 og 102-111 samt dranst 2, grp. 003-022.

Kapitel 3

*Opgørelse af midtvejsreguleringen for 2017*

**§ 3.** Midtvejsreguleringen af beskæftigelsestilskuddet for 2017 udgøres af forskellen mellem en fornyet beregning af merudgiftsbehovet for 2017 og det oprindeligt beregnede merudgiftsbehov for 2017, jf. § 23 a i lov om kommunal udligning og generelle tilskud til kommuner.

**§ 4.** Merudgiftsbehovet for hele landet opgøres som de skønnede kommunale nettoudgifter omfattet af beskæftigelsestilskuddet i 2017 fratrukket grundtilskuddet. Merudgiftsbehovet fordeles på kommunerne i forhold til bruttoledigheden for dagpengemodtagere og modtagere af midlertidig arbejdsmarkedsydelse (ledige og aktiverede) opgjort i fuldtidspersoner i 2015 på baggrund af Styrelsen for Arbejdsmarked og Rekrutterings målesystem Jobindsats.dk.

Kapitel 4

*Udgifter omfattet af beskæftigelsestilskuddet for 2017 og 2018*

**§ 5.** For 2017 og 2018 omfatter beskæftigelsestilskuddet følgende kommunale nettoudgifter:

1) 20 pct. af udgifterne til arbejdsløshedsdagpenge og til løntilskud til private og offentlige arbejdsgivere, som ansætter forsikrede ledige efter kapitel 12 i lov om en aktiv beskæftigelsesindsats, jf. § 120, stk. 1, nr. 1, i lov om en aktiv beskæftigelsesindsats, herunder forsikrede ledige, der er omfattet af § 2, nr. 8, i lov om en aktiv beskæftigelsesindsats, i de første 4 uger med ydelser, jf. § 3, stk. 1, nr. 1 og 13, samt § 5, stk. 2 og 3, i lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne.

2) 60 pct. af udgifterne til arbejdsløshedsdagpenge og til løntilskud til private og offentlige arbejdsgivere, som ansætter forsikrede ledige efter kapitel 12 i lov om en aktiv beskæftigelsesindsats, jf. § 120, stk. 1, nr. 1, i lov om en aktiv beskæftigelsesindsats, herunder forsikrede ledige, der er omfattet af § 2, nr. 8, i lov om en aktiv beskæftigelsesindsats, fra den 5. til og med den 26. uge med ydelser, jf. § 3, stk. 1, nr. 1 og 13, samt § 5, stk. 2 og 3, i lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne.

3) 70 pct. af udgifterne til arbejdsløshedsdagpenge og til løntilskud til private og offentlige arbejdsgivere, som ansætter forsikrede ledige efter kapitel 12 i lov om en aktiv beskæftigelsesindsats, jf. § 120, stk. 1, nr. 1, i lov om en aktiv beskæftigelsesindsats, herunder forsikrede ledige, der er omfattet af § 2, nr. 8, i lov om en aktiv beskæftigelsesindsats, fra den 27. til og med den 52. uge med ydelser, jf. § 3, stk. 1, nr. 1 og 13, samt § 5, stk. 2 og 3, i lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne.

4) 80 pct. af udgifterne til arbejdsløshedsdagpenge og til løntilskud til private og offentlige arbejdsgivere, som ansætter forsikrede ledige efter kapitel 12 i lov om en aktiv beskæftigelsesindsats, jf. § 120, stk. 1, nr. 1, i lov om en aktiv beskæftigelsesindsats, herunder forsikrede ledige, der er omfattet af § 2, nr. 8, i lov om en aktiv beskæftigelsesindsats, fra den 53. uge med ydelser, jf. § 3, stk. 1, nr. 1 og 13, samt § 5, stk. 2 og 3, i lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne.

5) 50 pct. af udgifterne til personlig assistance til handicappede efter kapitel 3 og 4 i lov om kompensation til handicappede i erhverv m.v., jf. § 17 b i lov om kompensation til handicappede i erhverv m.v.

6) 50 pct. af udgifterne til befordringsgodtgørelse til forsikrede ledige efter § 82 i lov om en aktiv beskæftigelsesindsats.

7) 50 pct. af udgifterne til hjælpemidler til forsikrede ledige og beskæftigede efter §§ 76- 77 og § 100 i lov om en aktiv beskæftigelsesindsats, bortset fra undervisningsmaterialer, jf. § 120, stk. 1, nr. 2, og § 123, stk. 3, herunder forsikrede ledige, der er omfattet af § 2, nr. 8, i lov om en aktiv beskæftigelsesindsats, og 50 pct. af udgifter til undervisningsmaterialer efter §§ 76-77 og § 99, i lov om en aktiv beskæftigelsesindsats til forsikrede ledige, der er omfattet af § 2, nr. 8, i lov om en aktiv beskæftigelsesindsats, jf. § 119 i lov om en aktiv beskæftigelsesindsats.

Kapitel 5

*Den særlige tilskudsordning for 2017*

**§ 6.** Det særlige tilskud for 2017 ydes til kommuner, hvor udviklingen i bruttoledigheden for dagpengemodtagere og modtagere af midlertidig arbejdsmarkedsydelse (ledige og aktiverede) ifølge foreløbige opgørelser fra Styrelsen for Arbejdsmarked og Rekrutterings målesystem Jobindsats.dk i perioden 1. kvartal 2016 til 1. kvartal 2017 overstiger udviklingen i landsdelen tillagt 5 procentpoint, jf. § 23 b, stk. 1, i lov om kommunal udligning og generelle tilskud til kommuner.

**§ 7.** Tilskuddet udgør 139.600 kr. pr. bruttoledig ganget med det antal ledige, hvormed udviklingen i ledigheden i kommunen overstiger udviklingen i landsdelen, tillagt 5 procentpoint dog fratrukket 0,01 pct. af kommunens budgetterede beskatningsgrundlag for tilskudsåret.

*Stk. 2.* Tilskuddet pr. bruttoledig er fastsat på grundlag af de skønnede kommunale nettoudgifter for tilskudsåret 2017 og antallet af bruttoledige dagpengemodtagere (ledige og aktiverede), der ligger til grund for dette skøn.

**§ 8.** Samtlige kommuner bidrager til den særlige tilskudsordning i forhold til den enkelte kommunens andel af det samlede befolkningstal som opgjort af Danmarks Statistik.

*Stk. 2.* Ved befolkningsopgørelsen henregnes personer, for hvilken en kommune har den generelle betalingsforpligtelse til folketallet i kommunen.

Kapitel 6

*Opgørelsen af det foreløbige beskæftigelsestilskud for 2018*

**§ 9.** Beskæftigelsestilskuddet for 2018 opgøres som summen af grundtilskuddet for 2018 og merudgiftsbehovet for 2018, jf. § 23 a, stk. 2, i lov om kommunal udligning og generelle tilskud til kommuner.

**§ 10.** Grundtilskuddet udgør den enkelte kommunes samlede tilskud for 2016, jf. § 23 a, stk. 2, nr. 1, i lov om kommunal udligning og generelle tilskud til kommuner, reguleret efter stk. 2-4.

*Stk. 2.* Det samlede grundtilskud for kommunerne som opgjort efter stk. 1 reguleres herefter med den samlede virkning af ændringer i følgende love og regler på de områder, der er omfattet af beskæftigelsestilskuddet:

1) Lov nr. 1365 af 28. december 2011 om ændring af lov om arbejdsløshedsforsikring m.v. og flere andre love (Forhøjelse af efterlønsalder, forkortelse af efterlønsperiode og tilbagebetaling af efterlønsbidrag m.v.).

2) Bekendtgørelse nr. 1295 af 14. december 2012 om forsøg på beskæftigelses- og sygedagpengeområdet.

3) Lov nr. 1380 af 23. december 2012 om ændring af lov om en aktiv beskæftigelsesindsats, lov om aktiv socialpolitik, lov om social pension og forskellige andre love (Reform af førtidspension og fleksjob, herunder indførelse af ressourceforløb, rehabiliteringsteam, fleksløntilskud m.v.).

4) Lov nr. 1610 af 26. december 2013 om ændring af lov om arbejdsløshedsforsikring m.v., lov om en aktiv beskæftigelsesindsats og flere andre love (Midlertidig arbejdsmarkedsydelse, indsatsen for modtagere af midlertidig arbejdsmarkedsydelse, sikring af ret til syge- og barselsdagpenge, målretning af danskuddannelsestilbud m.v.).

5) Lov nr. 1486 af 23. december 2014 om ændring af lov om en aktiv beskæftigelsesindsats, lov om arbejdsløshedsforsikring m.v. og forskellige andre love (Reform af beskæftigelsesindsatsen, et fælles og intensiveret kontaktforløb, uddannelsesløft, styrket rådighed og målretning af virksomhedsrettede tilbud m.v.).

6) Lov nr. 1487 af 23. december 2014 om ændring af lov om en aktiv beskæftigelsesindsats og lov om aktiv socialpolitik (Joblog, sanktion ved udeblivelse fra tilbud samt 6 ugers jobrettet uddannelse for modtagere af ledighedsydelse).

7) Lov nr. 488 af 23. december 2014 om ændring af udlændingeloven, integrationsloven og lov om Det Centrale Personregister (Reform af international rekruttering m.v.).

8) Bekendtgørelse nr. 1566 af 23. december 2014 om forsøg på beskæftigelsesområdet.

9) Lov nr. 994 af 30. august 2015 om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne.

10) Lov nr. 624 af 8. juni 2016 om ændring af lov om arbejdsløshedsforsikring m.v., lov om en aktiv beskæftigelsesindsats og forskellige andre love og om ophævelse af lov om akutjob og jobpræmie til arbejdsgivere og lov om uddannelsesordning for ledige, som har opbrugt deres dagpengeret (Fleksibelt og indkomstbaseret dagpengesystem, månedsudbetaling af dagpenge m.v.).

11) Lov nr. 623 af 8. juni 2016 om integrationsgrunduddannelse (igu).

12) Lov nr. 1718 af 27. december 2016 om ændring af lov om arbejdsløshedsforsikring m.v. (Tidspunkt for skift af dagpengesats for unge under 25 år og ph.d.-studerendes ret til arbejdsløshedsdagpenge).

13) Lov nr. 1719 af 27. december 2016 om ændring af lov om arbejdsløshedsforsikring m.v. (Optjening af ret til feriedagpenge for perioder med sygedagpenge ophæves)

14) Lov nr. 173 af 20. februar 2017 om ændring af lov om en aktiv beskæftigelsesindsats og lov om arbejdsløshedsforsikring m.v. (Trepartsaftale på Beskæftigelsesministeriets område om uddannelsesløft, voksenlærlingeordningen og 6 ugers jobrettet uddannelse)

15) Bekendtgørelse nr. 272 af 22. marts 2017 om ikrafttræden af visse bestemmelser i lov nr. 624 af 8. juni 2016 om ændring af lov om arbejdsløshedsforsikring m.v., lov om en aktiv beskæftigelsesindsats og forskellige andre love og om ophævelse af lov om akutjob og jobpræmie til arbejdsgivere og lov om uddannelsesordning for ledige, som har opbrugt deres dagpengeret (Fleksibelt og indkomstbaseret dagpengesystem, månedsudbetaling af dagpenge m.v.).

*Stk. 3.* Den samlede regulering efter stk. 2 fordeles på kommunerne i forhold til den enkelte kommunes andel af grundtilskuddet opgjort efter stk. 1.

*Stk. 4.* Det beregnede grundtilskud efter stk. 1-3 opreguleres fra 2016 til 2018 pris- og lønniveau med den forventede pris- og lønudvikling i den kommunale sektor.

**§ 11.** Merudgiftsbehovet for 2018 beregnes som forskellen mellem grundtilskuddet for 2018 og de skønnede kommunale nettoudgifter for tilskudsåret, jf. § 23 a, stk. 2, nr. 2, i lov om kommunal udligning og generelle tilskud til kommuner.

*Stk. 2.* Merudgiftsbehovet fordeles på kommuner i forhold til bruttoledigheden for dagpengemodtagere og modtagere af midlertidig arbejdsmarkedsydelse (ledige og aktiverede) i 2016 opgjort i fuldtidspersoner ifølge opgørelser fra Styrelsen for Arbejdsmarked og Rekrutterings målesystem Jobindsats.dk.

Kapitel 7

*Ikrafttræden*

**§ 12.** Bekendtgørelsen træder i kraft den 1. juli 2017.

*Økonomi- og Indenrigsministeriet, den xx. juni 2017*

P.M.V  
Torben Buse

/ Dorte Lemmich Madsen

**Bilag 1**

**Fordeling af kommuner på landsdele**

**København og Østsjælland**

København

Frederiksberg

Ballerup

Brøndby

Dragør

Gentofte

Gladsaxe

Glostrup

Herlev

Albertslund

Hvidovre

Høje-Taastrup

Lyngby-Taarbæk

Rødovre

Ishøj

Tårnby

Vallensbæk

Greve

Køge

Roskilde

Solrød

Lejre

**Nordsjælland**

Furesø

Allerød

Fredensborg

Helsingør

Hillerød

Hørsholm

Rudersdal

Egedal

Frederikssund

Halsnæs

Gribskov

**Vest-, Sydsjælland og Bornholm**

Odsherred

Holbæk

Faxe

Kalundborg

Ringsted

Slagelse

Stevns

Sorø

Lolland

Næstved

Guldborgsund

Vordingborg

Bornholm

**Fyn**

Middelfart

Assens

Faaborg-Midtfyn

Kerteminde

Nyborg

Odense

Svendborg

Nordfyn

Langeland

Ærø

**Sydjylland**

Haderslev

Billund

Sønderborg

Tønder

Esbjerg

Fanø

Varde

Vejen

Aabenraa

Fredericia

Kolding

Vejle

**Østjylland**

Horsens

Syddjurs

Norddjurs

Favrskov

Odder

Randers

Silkeborg

Samsø

Skanderborg

Aarhus

Hedensted

**Vestjylland**

Herning

Holstebro

Lemvig

Struer

Ikast-Brande

Ringkøbing-Skjern

Skive

Viborg

**Nordjylland**

Morsø

Thisted

Brønderslev

Frederikshavn

Vesthimmerland

Læsø

Rebild

Mariagerfjord

Jammerbugt

Aalborg

Hjørring